ዩኒቨርሲቲው ለጠቅላይ ሚኒስትር ኃይለማርያም የክብር ፕሮፌሰርነት ማዕረግ ሰጠ
ጠቅላይ ሚኒስትር ኃይለማርያም ደሳለኝ ባሳዩት የአመራር ብቃት ከቤጂንግ ዓለም አቀፍ ቢዝነስ እና ኢኮኖሚክስ  ዩኒቨርሲቲ (UIBE) የክብር ፕሮፌሰርነት ማዕረግ አገኙ።ዩኒቨርስቲው እኤአ በ1951 የተመሰረተው ሲሆን፤ በኢኮኖሚና ቢዝነስ የትምህርት መስኮች በአገሪቷ አሉ ከሚባሉት ዩኒቨርሰቲዎች መካከል አንዱና ታዋቂ ነው።ጠቅላይ ሚኒስትር ኃይለማርያም የክብር ፕሮፌሰርነት ማዕረግ የተበረከተላቸው በአገሪቷ ድህነትን ለመቀነስ፣  የመሠረታዊ አገልግሎቶችን  ለማሻሻል ለተደረገው ርብርብና በተከታታይ ለተመዘገበው ፈጣን እድገት በሰጡት አመራር ነው። የሚሊኒየሙን የልማት ግቦች ለማሳካትም እንዲሁ።አገሪቷ ባለፉት አስርት ዓመታት ያስመዘገበችውን ፈጣንና ተከታታይ የኢኮኖሚ ዕድገት ዩኒቨርሰቲው ከግምት ውስጥ ማስገባቱም ተጠቁሟል።ዩኒቨርሲቲው በ2015 የተጠናቀቀውን የሚሊኒየሙን የልማት ግቦች ተግባራዊ በማድረግ ኢትዮጵያ ያስመዘገበቻቸውን ስኬቶች አድንቋል።ኢትዮጵያ የሚሊኒየሙን የልማት ግቦች የተካውን ዘላቂ የልማት ግቦችን ለማሳካት ከሁለተኛው የአምስት ዓመት የዕድገትና የትራንስፎርሜሽን ዕቅድ ጋር አጣጥማ እየሰራች መሆኑን እንዲሁ።አገሪቷ በቀጣናውና በአህጉሪቷ ሰላም እና መረጋጋት እንዲሠፍን የምታደርገውንም ጥረት ዩኒቨርሲቲው እውቅና ሰጥቶታል።ጠቅላይ ሚኒስትር ኃይለማርያም ደሳለኝ ለተማሪዎቹና ለዩኒቨርሲቲው ሠራተኞች ባደረጉት ንግግር፤ መንግሥት የአገሪቷን ልማት ለማፋጠን ምቹ ሁኔታዎችን ለመፍጠርና አቅሙን አሟጦ ለመጠቀም  እየሰራ መሆኑን ገልጸዋል።መንግሥት የአገሪቷን ፖለቲካል ኢኮኖሚ "በመሠረታዊነት እየለወጠ ነው" ያሉት ጠቅላይ ሚኒስትሩ፤ ኪራይ ሰብሳቢነትን በመናድ እሴት ጨማሪ ኃይል ለመፍጠር እየሰራ መሆኑንም ተናግረዋል።ለዚህም ከቻይና እና ከሌሎች የእስያ አገሮች ተሞክሮ በመቀመር ልማታዊ መንግሥትን  ተግባራዊ እያደረገ መሆኑን ነው ያመለከቱት።መንግስት የአገሪቷን ተጨባጭ ፖለቲካዊ እና ማህበራዊ ሁኔታ ባገናዘበ መልኩ የሌሎች አገሮችን በሞዴልነት ወስዶ ተሞክሮዎቻቸውን በመቀመር ልማትን የሚያፋጥን ተግባር እያከናወነ ይገኛል(ኢዜአ )።